

Gajeva 3, 52100 Pula

Telefon/faks: 052 506 065

e-mail: [udruga-zelena-istra@pu.t-com.hr](mailto:udruga-zelena-istra@pu.t-com.hr)

url: [www.zelena-istra.hr](http://www.zelena-istra.hr/)

MEDIJI

U Puli, 15. travanj 2024

**Nakon masovnog pomora periski u uvali Dajla- Belveder snimljene žive jedinke**

U uvali Dajla – Belveder pronađene su žive jedinke mladih periski! **Ovi nalazi iz uvale Dajla -Karigador ukazuju na važnost ovog područja za opstanak plemenite periske, kojoj prijeti izumiranje.** Naime, uvala je to za čije očuvanje se već godinama bore Građanska inicijativa iz Dajle te građanska inicijativa i udruga "Moj lipi Karigador", uz podršku Zelene Istre, apelirajući da se spriječi devastacija i betonizacija za sada netaknute uvale Dajla-Karigador izgradnjom dviju luka otvorenih za javni promet.

Radi se o predimenzioniranim zahvatima koji uopće ne odgovaraju potrebama građana. Primjerice u Dajli postoji potreba za svega 25 vezova, a te se potrebe građana mogu zadovoljiti uređenjem i eventualnim malim proširenjem već postojeće lučice u Dajli kod samostana ili uređenjem postojećeg mola. I u Karigadoru je slična situacija i mještani se zalažu za uređenje postojećeg ribarskog mola s maksimalno 40 vezova. U međuvremenu su građani Karigadora uspjeli spriječiti prvotne planove o izgradnji marine od 200 vezova i čekaju da Općina to potvrdi i smanjenjem obuhvata u izmjenama prostornog plana Općine Brtonigla.

Što se tiče luke u Dajli-Belveder, nakon što se zbog mnogobrojnih primjedbi građana 2022. godine ponovila Ocjena o potrebi procjene zahvata na okoliš **donesena je odluka Ministarstva da nije potrebna Studija utjecaja na okoliš za izgradnju luke Dajla.** Gotovo nevjerojatno jer zahvat predviđa iskop oko 23 0000 m3 morskog sedimenta i stijenske mase te produbljivanje morskog dna na dubine -2,5, -3 i -4 m, izgradnju lukobrana duljine 80 m, obalnog zida 135 m i istezališta za plovila, postavljanje dva plutajuća gata duljina po 45 m i širine 2,2 m.

Ali u navedenom Elaboratu su tada 2022. godine utvrdili da **zbog pomora periski nema tog vrijednog staništa** pa ga ni ne treba štititi. Ovo novo otkriće staništa, gotovo izumrle strogo zaštićene vrste periske, otvara stoga nova pitanja o obaveznoj zaštiti ovih staništa.

Podvodne fotografije i snimke kao nepobitan dokaz **građanska inicijativa Dajla i Zelena Istra prijavili su 11.04.2024. u bazu Ministarstva** gospodarstva i održivog razvoja te se očekuju sljedeći koraci s ciljem zaštite ovog staništa. Putem akcije „Jeste li ih vidjeli“, Zavod za zaštitu okoliša i prirode Ministarstva gospodarstva i održivog razvoja, potiče građane da dojavljuju. lokacije na kojima su uočene žive jedinke plemenite periske te ih je u Jadranu registrirano svega desetak što ukazuje na izuzetnu važnost ovog nalaza.

Očuvanost i budućnost ovog mediteranskog endemskog školjkaša, kako u Jadranu, tako i u cijelom Mediteranu je nesigurna. Međunarodna unija za očuvanje prirode (IUCN) je u listopadu 2019. godine plemenitu perisku svrstala u kategoriju „kritično ugroženih vrsta“ (CR).

Plemenita periska (*Pinna nobilis*) je strogo zaštićena vrsta u Hrvatskoj sukladno Zakonu o zaštiti prirode i Pravilniku o strogo zaštićenim vrstama, što uključuje zaštitu vrste i njenih staništa. Plemenita periska nalazi se i na popisu vrsta Dodatka IV Direktive 92/43/EEZ o zaštiti prirodnih staništa i divljih biljnih i životinjskih vrsta (Direktive o staništima), stoga je njena stroga zaštita i očuvanje populacija u povoljnom stanju obveza svih država članica Europske unije (EU). Također, vrsta je navedena u Dodatku II Protokola o posebno zaštićenim područjima i biološkoj raznolikosti u Sredozemlju – Konvencije o zaštiti Sredozemnog mora od onečišćavanja (Barcelonska konvencija).

Radi se o izuzetno plitkom moru što podrazumijeva da bi se zbog luke radikalno moralo uništiti (arheološki i ekološki) zaštićeno podmorje, pa se nameće pitanje zašto to dozvoliti kad je u sklopu plana Grada Novigrada već predviđena velika luka u Antenalu (350 vezova), već postoji luka u Novigradu (450 vezova) i samoj Dajli kod samostana (udaljena od planirane luke Dajla-Belveder 985 m).

Građani koji žive u neposrednoj blizini buduće zahvata uložili su i prigovor i žalbu na izdanu građevinsku dozvolu Gradu Novigradu koja im je odbijena, te su se okupili i zajedno 12.4. predali i žalbu Ministarstvu navodeći sve argumente. Ovo su posljednji koraci u borbi za uvalu nakon godina i godina sudjelovanja u svim postupcima, slanja primjedbi dopisa, organiziranja konferencija i prosvjeda no, kako kažu građane ne i zadnji koraci!

Irena Burba

mob.: +385 99 70 58 210

**e-mail: ured@zelena-istra.hr**

